МИНИСТАРСТВУ ПОЉОПРИВРЕДЕ,
ШУМАРСТВА И ВОДОПРИВРЕДЕ РЕПУБЛИКЕ СРБИЈЕ

На руке министарки Јелени Танасковић

ПРЕДЛОГ ЗА ИЗРАДУ ДИГИТАЛНЕ АВАНГАРДНЕ ПЛАТФОРМЕ ”АПИСЕНС” КАО ДОДАТКА еАГРАРА ЗА УПРАВЉАЊЕ, НАДЗОР И КОНТРОЛУ У ПЧЕЛАРСТВУ СРБИЈЕ

ПРЕДЛОГ ЗА ИЗРАДУ ДИГИТАЛНЕ АВАНГАРДНЕ ПЛАТФОРМЕ ”АПИСЕНС” КАО ДОДАТКА еАГРАРА ЗА УПРАВЉАЊЕ, НАДЗОР И КОНТРОЛУ У ПЧЕЛАРСТВУ СРБИЈЕ

АПИСЕНС би донео следеће бенефите:

1. Обезбеђени стварни подаци о броју кошница и пчелињака на терену
2. Обезбеђени стварни подаци о селидби пчела
3. Обезбеђена пуна следљивост производње меда, што ће инспекторима олакшати контроле фалсификатора меда којима ће се пуном следљивошћу одсећи руке
4. Инспекторска контрола биће могућа из канцеларије у највећем броју случајева, а само изузетно ће бити неопходно ићи на терен, што ће уштедети људске и друге ресурсе држави
5. Брза аутоматска пријава противзаконито постављених кошница надлежним органима
6. Брза аутоматска пријава тровања пчела
7. Пуна контрола правилног распореда пчелињих друштава
8. Боља искоришћеност пчелињих паша, јер АПИСЕНС заправо у највећем свом делу представља својеврсни катастар пчелињих паша
9. Већи приноси меда
10. Смањена могућност ширења болести
11. Боља исхрањеност пчелињих друштава у беспашном периоду и последично мање слабљење пчелињих друштава
12. Аутоматско спречавање крађа пчела
13. Отварање могућности осигурања код осигуравајућих кућа од ризика крађе и тровања пчела
14. Могућност имплементације видео надзора, детектора покрета, детектора пламена и дима, детектора хемијских материја (отрова), брзо обавештавање инспекција и полиције
15. Укидање обележавања кошница плочицама
16. Укидање априлске и октобарске пријаве стања
17. Подразумевана сагласност за постављање кошница на слободним површинама националних паркова и заштићених подручја
18. Обезбеђивање тумачења државе да се пчеле селе у кутијама (кошницама) и не додирују превозно средство, те да дезинфекција возила није потребна
19. Цео систем је бесплатан за кориснике

Из досадашњих искустава закључили смо да правилници које имамо везане за пчеларство углавном не дају жељене резултате ни за државу ни за пчеларе, зато што се не спроводе како треба, или нема ко да их спроведе, или су процедуре исувише компликоване.

Један од тренутних проблема је немогућност да осигурамо наше пчелињаке јер ниједна од осигуравајућих кућа није заинтересована да успостави сарадњу са нама због превеликог ризика и због немогућности праћења. Практично, када они сада осигурају неки пчелињак, по садашњем систему, тешко могу да буду сигурни који је то пчелињак и која су друштва. Уз постојање овакве апликације они практично тачно знају када, где и кога осигуравају и у којој мери. Оваква могућност практично нама пружа шансу не само да осигурамо пчелињаке од ризика код осигуравајућих кућа, него и да у сарадњи са њима осмислимо и техничко осигурање или обезбеђење наших пчелињака постављањем видео надзора односно камера које би покривале једна другу, увођењем одређених тагова који би реаговали на покрет кошница и друге ствари које могу да буду одлична заштита пре свега од крађе и спречавање лопова што је данас један од огромних проблема који наноси јако велике штете пчеларству, не само зато што се украду одређена друштва него што пчелари из страха од крађе више не постављају пчелиње заједнице на местима која су за њих најповољнија него траже локације које ће бити на неки начин безбедне где ће бити заштићеније од крађе. То нас доводи у ситуацију да нагомилавамо велики број друштава на локацијама које и нису баш најповољније што проузрокује слабљење друштава и њихову недовољну отпорност.

Када је тровање у питању у данашње време постоје сензори за разне материје (пестициди, инсектициди…) те уградњом оваквих елемената у систем видео надзора и праћења, пчелари, али и централна база података, могу у кратком времену да буду обавештени о одређеним ризицима и насталим ванредним ситуацијама а та будућност није тако далека, те можемо да имамо унапред најављени ризик тровања и могли бисмо да реагујемо на време. У кратком временском периоду добијали бисмо податак о томе која отровна материја је у повећаној концентрацији и олакшали бисмо тражење извршиоца тровања које данас најчешће пролази неоткривено и још чешће некажњено.

Обзиром да ћемо сада у сваком моменту имати реалне податке о броју пчелара, пчелињака и пчелињих друштава као и о њиховом кретању односно следљивости, обележавање кошница регистрационим плочицама потпуно губи смисао јер не даје никакве позитивне ефекте, него само компликује и отежава посао пчелара и уз то ствара непотребне трошкове.

Предвиђени начин управљања на површинама које су у власништву државе би омогућио стимулацију пчелара да повећају у великој мери површине за искоришћавање паша односно за држање пчела, а уз минимална улагања и уређење шумских путева би се значајно повећале површине које би биле на корист пчеларству и држави.

Поред тога, управљачи националних паркова и заштићених подручја би имали тренутни увид у то где се налазе пчелињаци, а не би се као до сада изненађивали кад их негде виде, па им рецимо сметају за обављање неких њихових послова и слично. Овако би пчелари пчеле стављали само тамо где је дозвољено.

Ради израде одговарајућих планова за још боље искоришћење пчелињих паша, СПОС-у треба омогућити увид у статистичке податке за све врсте територија до нивоа катастарских општина, типа броја кошница и пчелињака на одређеној територији. Ово би у великој мери  олакшало да пчелари лакше изаберу локације које нису оптерећене односно да максимално искоришћавамо све површине које су нам доступне и тако да са истим трудом обезбедимо веће приносе и приходе и за државу и за пчеларе у овим све катастрофалнијим условима климатских промена.

Предуслов за употребу Аписенса је поседовање паметног телефона од стране сваког пчелара (или члана породице).

АПИСЕНС КАО РЕШЕЊЕ ПРОБЛЕМА

Да би смо поправили стање у пчеларству, олакшали пчеларима рад, подигли продуктивност а између осталог држави обезбедили бољи увид и контролу у стање пчеларства предлажемо да се направи АПИСЕНС платформа за управљање, надзор и контролу пчеларства.

АПИСЕНС платформа би била повезана са вет ап апликацијом и са базом УАП-а, као и са електронским системом пријаве свим инспекцијама Координационе комисије за инспекцијски надзор. АПИСЕНС треба да олакша неке радове и повећа увид у комплетно стање и његову једноставну контролу. Тек када направимо пројектни задатак за програмере за израду апликације, која ће задовољити све, онда ће се почети са израдом, након усаглашавања са Министарством пољопривреде и његовог одобрења и финансирања.

Апликација би имала више корисничких нивоа приступа, односно корисника којима би била доступна до неког нивоа увида у податке који су законски одобрени за одређену врсту корисника. Према приступним овлашћењима, постојало би више корисничких нивоа:

1. Администратор Министарства пољопривреде, Управа за ветерину, ветеринарска инспекција, територијално надлежне овлашћене ветеринарске службе (ветеринарски институти и ветеринарске станице), Одсек за сточарство Министарства пољопривреде, ПССС,
2. Остале инспекције (фитосанитарна, пољопривредна…), Управа за заштиту биља, УАП, МУП, који би имали пун увид, без права измена података,
3. Јавна предузећа управљачи јавних добара (национални паркови, Србија шуме, Војводина шуме…) и сви они који управљају неким површинама које су у власништву државе, а које могу да буду интересантне за постављање пчелињака, они би имали увид само у распоред пчелињака на својој територији, не морају чак имати податке о пчелару, већ би га контактирали ако је то потребно, преко неког надлежног органа,
4. Савез пчеларских организација Србије, који би имао право увида у распоред пчелињака, селидбу пчела, и све пратеће статистичке податке, ради даљег унапређења АПИСЕНСА у будућности,
5. Пчелари са ХИД бројем и ИД бројем пчелињака,
6. Друга лица, по потреби (ради пријава неправилно постављених пчелињака од стране непчелара који некоме сметају).

Пчелари могу да виде само распоред својих пчелињака, њихово бројно стање, као и да провере исправност правилног постављања уоченог и сликаног пчелињака, као и да пријаве неправилности. Фотографисање пчелињака је суштина ове апликације, јер на тај начин инспекција има пун увид у бројно стање на пчелињацима у сваком тренутку, а фотографисање у сврху провере правилног постављања пчелињака или пријаве сумње на нерегистровани пчелињак или противзаконито постављеног пчелињака не може бити проблем, јер сваки грађанин има и право и обавезу да пријави сваку неправилност или прекршајно и/или кривично дело које уочи, или постаје саучесник у извршењу тог дела.

АПИСЕНС би се првенствено састојао из мапе терена у високој резолуцији са Гугл сервиса која би била урађена у више слојева (да би се виделе и засађене или дивље биљне културе, површина под тим културама у кругу одговараућег пречника (у корацима од по 100 метара, по избору) и слично, по потреби, када се за то стекну услови, сада је већ доступна опција за сунцокрет и уљану репицу, следи багрем) и која би обезбедила пчеларима да правилно распореде своје пчелињаке, у складу са одговарајућим правилником, а без увида пчелара у локације и податке о власницима других пчелињака, већ само увида у зону у којој не смеју да поставе пчелињак, јер би био ближи суседном од дозвољеног. Пчелар би у сваком тренутку могао да има увид и у број кошница око његовог пчелињака (или локације потенцијалног селећег пчелињака) у кругу пречника његовог интересовања, у корацима од по 100 метара (по избору).

Правилник о условима и начину гајења и селидбе пчела, садржини уверења о транспорту, као и о условима за издавање сагласности да пчелари из других земаља могу користити пчелињу пашу на територији Републике Србије (Сл. гласник бр. 73/2010) мора се испоштовати до краја, што сада није случај, јер веома често ветеринари отварају привремена па и стационарна стајалишта пчеларима према њиховим захтевима која не испуњавају услове из наведеног Правилника, јер ветеринари то не контролишу и не примењују, а то им и није посао, само им је тај посао поверен до установљавања катастра пчелињих паша.  Тако се дозвољава мањи размак од пчелињака до пчелињака, или од пчелињака до других објеката предвиђених Правилником. То практично значи да ветеринарске станице крше овај Правилник, без икакве жеље и ресурса да мисле на њега приликом отварања стајалишта и да мере удаљености, те се по нама то мора решити електронским путем, без уплива човека, ни пчелара ни овлашћене особе у ветеринарским станицама. Отварање стајалишта би практично вршио пчелар уносом свих података које захтева постојећа апликација Управе за ветерину.

Мапа ће онемогућити да се региструје стајалиште (стационарно или привремено) на мањем размаку од оног који је предвиђен. То ће бити спроведено тако што ће пчелар себи изабрати жељену локацију тако што ће кликтати жељена места, а након сваког клика ће остављени кружић позеленети ако је на тој локацији могуће поставити пчелињак, а поцрвенети ако није могуће, када пчелар наставља потрагу за слободним местом на исти начин. Када изабере погодну локацију, дужан је да контактира власника, и тек након његове усмене или писане сагласности (зависно од врсте стајалишта), да региструје стајалиште.

Пчелар може да кликне и на локацију гре је кружић поцрвенео, чиме аутоматски испоставља захтев власницима пчелињака који су у тој зони, за постављање ближе од законски прописане удаљености. Пре слања захтева, пчелар кликће на дугме да је сагласан да његове личне податке виде пчелари којима шаље захтев (име и презиме, пуна адреса и бројеви телефона). Пчелари чији пчелињаци покривају ту зону, добијају на свом АПИСЕНСУ захтев, који могу да одобре или одбију. Ако је одређена изабрана локација у ”црвеној зони” покривена од стране више пчелара, тек кад се сви сагласе, пчелару подносиоцу захтева се одобрава локација стајалишта. Ово ће у пракси наравно углавном бити применљиво уз претходне договоре са пчеларима (пријатељима, односно познаницима), али ће бити могуће и без тога, наравно са вероватно мањом шансом за позитивним одговором.

СЛЕДЉИВОСТ ПЧЕЛАРСКЕ ПРОИЗВОДЊЕ

Користећи платформу АПИСЕНС имаћемо потпуну следљивост пчелињих друштава где се крећу и где се налазе у сваком тренутку и на тај начин, поред следљивости производње меда, практично обезбеђујемо и боље и лакше праћење здравственог стања пчелињих заједница.

Најважнији ефекат АПИСЕНСA по питању борбе против фалсификата је апсолутна следљивост сваке кошнице и сваке врсте меда. Ако се рецимо зна да је пчелар на багремову пашу селио 20 кошница пчела, он сутра не може да прода 5000 кг багремовог меда, већ неку разумну количину сходно пашним условима конкретне сезоне, нити откупљивач – фалсификатор може да заведе да је од њега откупио већу количину меда од наведене, уз фалсификоване папире, јер то сада неће бити могуће. Тиме би контроле фалсификатора меда биле веома ефикасне и брзе, јер би се само прегледом документације видело да ли је стварно било оноликог улаза меда у фирму колико је било излаза.

ПРИСТУП АПИСЕНСУ

Приступ АПИСЕНСУ обезбеђује се на исти начин као и еАграру (за пчеларе који немају регистровано пољопривредно газдинство, обезбеђује се посебан директан погодан начин приступа АПИСЕНСУ уз поуздану идентификацију). Уколико се ради о новом пчелару, он кроз АПИСЕНС мора да отвори себи ХИД број на кућној адреси (тек онда може користити АПИСЕНС), као и стационарно или привремено стајалиште на одговарајућим локацијама. Пчелар на мапи бира локацију, а рубрике за попуњавање биће исте као и рубрике у апликацији Управе за ветерину. Приступ грађанима који нису пчелари и који би пријављивали извесне неправилности, обезбеђује се директно, без доступности било каквих података из АПИСЕНСА, већ би само имали видљиву мапу и рубрику за пријаву.

УВЕРЕЊЕ О ЗДРАВСТВЕНОМ СТАЊУ ЖИВОТИЊЕ

Након извршеног активног надзора, пчелар може у сваком тренутку да кроз рубрику УВЕРЕЊЕ О ЗДРАВСТВЕНОМ СТАЊУ затражи издавање електронског Уверења о здравственом стању животиње.

Пошто су сви предуслови испуњени, АПИСЕНС аутоматски издаје уверење у електронском облику, са роком важења од 3 месеца. Након истека рока, пчелар опет у сваком тренутку може да затражи његово продужење. У НАЛЕД-овој Сивој књизи већ годинама СПОС држи захтев да се укине плаћање овог Уверења, те је сада прави тренутак да се то некако, макар компромисно реши.

СТАЦИОНАРНА СТАЈАЛИШТА

Регистрација стационарних стајалишта (зимовника) се у потпуности обавља преко АПИСЕНС апликације која је део еАграра.

Пчелар уношењем свих потребних података који се и сада траже од стране ветеринарских станица, региструје стационарно стајалиште преко АПИСЕНСА, наравно ако се налази на потребној удаљености од других пчелињака, а све у складу са позитивним прописима.

Пчелар је приликом регистрације дужан да слика односно учита у АПИСЕНС јасне фотографије преписа листа непокретности за парцелу на којој региструје стационарно стајалиште, као и изјаву о поседовању сагласности власника парцеле (ако није он власник) да може на тој парцели поставити пчелињак.

Ако је власник потенцијалне локације стационарног стајалишта Република Србија, сагласност се подразумева (осим ако управљач изјави писани захтев за изузеће неких локација услед његових посебних потреба, што ће у АПИСЕНСУ бити блокирано односно показиваће заузетост локације иако нема пчела на њој), али је пчелар дужан да поштује Правилник као и сва правила управљача локације.

Пчелар такође може преко АПИСЕНСА сам отказати локацију стационарног стајалишта и отворити неку нову. Ако на некој локацији стационарног стајалишта пчелар не држи ниједну кошницу најмање годину дана, то стајалиште се аутоматски гаси.

Пчелар са највише 20 кошница, има право да отвори максимално 1 стационарно стајалиште. Пчелар са преко 20 кошница има право да отвори максимално онолико стационарних локација, колико се добија целих бројева када се његов број кошница подели са 20, плус једна локација више. На пример, пчелар са 21 кошницом има право на 2 стационарна стајалишта, пчелар са 35 кошница има право на највише 2 стационарна стајалишта, пчелар са 50 кошница има право на највише 3 стационарна стајалишта, пчелар са 70 кошница има право на највише 4 стационарна стајалишта, пчелар са 200 кошница има право на највише 11 стационарних стајалишта, пчелар са 500 кошница има право на највише 26 стационарних стајалишта, итд…

ПРИВРЕМЕНА СТАЈАЛИШТА

Приликом одобравања локације за привремено стајалиште (селидба пчела), пчелар је дужан да упише пројектовани број кошница који намерава да сели на ту локацију, као и временски распон у коме ће пчеле боравити на тој локацији (са уношењем најранијег датума доласка и најкаснијег датума одласка). У том тренутку, њему се системски омогућује и да у једно од поља унесе име како ће он називати ту локацију, ради његовог лакшег сналажења у будућем раду (ова опција се може и прескочити ако тако пчелар жели, а онда се стајалишту додаје аутоматско име, односно број 1). Приликом отварања привременог стајалишта, уколико је парцела у приватном власништву, а сам пчелар није њен власник, пчелар кликће дугме којим изјављује да има сагласност власника парцеле, под кривичном и материјалном одговорношћу.

Пчелар има право да већ током јануара резервише места за привремена стајалишта која је користио претходне године, јер има право предности резервације прошлогодишњих коришћених локација, односно постављања пчелињака на прошлогодишњим локацијама. Од 1. фебруара остали пчелари почињу да резервишу места за привремена стајалишта која нису користили претходне године. У првој години примене Аписенса, ако пчелар није имао регистровано стајалиште, следи му компликован процес доказивања где је већ селио пчеле (биће накнадно прописан), те се препоручује да пчелари та стајалишта обавезно региструју у години пре почетка примене Аписенса.

Пчелар има право да отвори односно резервише онолико локација, колико се добија целих бројева када се његов број кошница подели са 35, плус једна локација више. На пример, пчелар са 20 кошница има право на 1 привремено стајалиште, пчелар са 35 кошница има право на највише 2 привремена стајалишта, пчелар са 50 кошница има право на највише 2 привремена стајалишта, пчелар са 70 кошница има право на највише 3 привремена стајалишта, пчелар са 200 кошница има право на највише 6 привремених стајалишта, пчелар са 500 кошница има право на највише 15 привремених стајалишта, итд…

Ако пчелар у једном тренутку пожели да региструје неко стајалиште више од дозвољеног, то може да уради само ако претходно откаже неко већ резервисано стајалиште. Ако је пчелар резервисао онолики број локација на колики има право, поред тога има право слања захтева за одобрење локације на мањој удаљености од прописане од других пчелињака, и ако му се одобри, најпре мора да ослободи једно од заузетих места, и тек онда ће му се одобрити резервација.

Ако пчелар одлучи да сели мањи број кошница од првобитно планираног, онда је дужан да ослободи локације које неће заузети, односно прекине резервацију одмах после доношења такве одлуке, а најкасније дан пре планираног најранијег датума досељавања. Пчелару је омогућено да накнадно, након прве селидбе, на исту локацију може да досели још кошница.

Када пчелар коначно одлучи где ће селити пчеле, а та одлука подразумева да их неће селити на сва резервисана места већ само на нека где ће поставити већи број кошница, дужан је да одмах ослободи локације које неће заузимати, и у том случају то може да уради чим донесе такву одлуку, макар она била и након планираног датума најранијег досељавања, а најкасније дан након досељавања свих пчелињака на заузете локације. У случају да то не учини, већ од наредне паше неће имати право на горе наведени број стајалишта, већ ће бити сведена на број стајалишта искоришћених у претходној паши, током наредних 13 месеци. Мора се технички обезбедити да се ослобађање локација обавља на само један клик, а да сви они који су били заинтересовани за неку локацију у близини, а нису могли да је изаберу јер је у близини било резервисаних стајалишта, одмах по редоследу интересовања за ту локацију, добијају обавештење кроз АПИСЕНС да је сада могу изабрати, за шта од добијања информације пчелар има рок од највише 6 сати да резервише то место (у супротном се сматра да је одустао, а постојаће дугме за моментално одустајање, како би се следећем заинтересованом пчелару место могло понудити и раније), или ће бити понуђено наредном заинтересованом пчелару.

АПИСЕНС ће аутоматски водити евиденцију о искоришћености резервисаних стајалишта, те ако пчелар на време не одустане од привремених стајалишта и не искористи их, па на тај начин другим пчеларима практично онемогући долазак на дату локацију, већ од наредне паше неће имати право на горе наведени број стајалишта, већ ће бити сведена на број стајалишта искоришћених у претходној паши, током наредних 13 месеци.

СЕЛИДБА ПЧЕЛА

Када пчелар сели пчеле, отвара опцију СЕЛИДБА ПЧЕЛА, утовари их на возило (укуцава таблицу возила и евентуалног прикључног возила у апликацију, те ће сутра модерне надзорне камере моћи да их аутоматски препознају, као и полиција у саобраћају, што ће рецимо значајно смањити могућност крађа пчела), бира стајалишта на која ће возити пчеле, и са тог пчелињака у апликацији уклони онај број кошница колико је утоварио на возило. Треба кроз АПИСЕНС омогућити утовар пчела са више стајалишта, као и истовар на више стајалишта, као и збирни транспорт два или више пчелара. Одмах кад истовари, у АПИСЕНСУ се пчеле пребаце на локацију стајалишта истовара пчела, пчелар фотографише пчелињак под светлима возила кроз опцију у АПИСЕНСУ, а када први пут посети пчелињак по дану, дужан је да фотографисање понови тако да се јасно виде све кошнице. Треба дозволити могућност слања више фотографија из више углова. На овај начин, надлежни органи у сваком тренутку знају где се која кошница у Србији налази и колико кошница је у ком тренутку у селидби.

Код селидбе или транспорта пчела, АПИСЕНС аутоматски издаје електронско Уверење о здравстве­ном стању пошиљке животиња у унутрашњем промету са подацима за уплату (наш је предлог да се такса плати у року од 8 дана ако закон омогући, а ако не, мораће добро да се планира и уплати унапред, тако да пчелар добије позив на број, те би се уплата аутоматски регистровала у АПИСЕНС-у). Таксу за транспортно уверење треба максимално смањити колико је могуће, јер до сада је скоро нико није плаћао, а сада ће је плаћати сви. Не смемо их одбијати од селидбе пчела високом ценом за транспортно уверење, напротив. У Сивој књизи НАЛЕД-а предложена су готова решења за оба неопходна уверења: Уверење о здравственом стању животиње (0 динара) и Уверење о здравстве­ном стању пошиљке животиња у унутрашњем промету (100 динара по селидби без обзира на број кошница).

ПРЕНОС КОШНИЦА ПЧЕЛА НА НОВОГ ВЛАСНИКА

Да би неко постао пчелар, пчеле купује, а затим их региструје на себе преко АПИСЕНСА, и у њему треба да постоји опција да се са пчелињака продавца уклони продати број кошница, које ће се уписати пчелињаку купца.

Продавац отвара рубрику ПРЕНОС КОШНИЦА ПЧЕЛА НА НОВОГ ВЛАСНИКА на дан преузимања кошница од стране купца, уноси ХИД купца, након чега се отвара листа пчелињака свих стајалишта продавца (стационарних и привремених) са бројем пчелињих друштава за сваки пчелињак. Онда продавац упише поред сваког пчелињака који број кошница са тог пчелињака продаје. У том тренутку се купцу на његовом уређају отвара позив, где он прихвата купљене кошнице у рубрику ТРАНСПОРТ ПЧЕЛА, бира стајалишта на која ће возити пчеле, и започиње транспорт ка својим пчелињацима. Након продаје, продавац фотографише свој пчелињак јер на њему више нема продатих кошница (ројева).

Када купац на неком пчелињаку истовари део или све кошнице, одмах их уписује на тај пчелињак, и када кликне дугме ЗАВРШЕН ТРАНСПОРТ, отвара му се дугме СЛИКАЈ ПЧЕЛИЊАК, фотографише га и наставља ка наредном пчелињаку ако пчеле развози на више пчелињака. АПИСЕНС сам препознаје када је завршен последњи истовар према броју укупно утоварених и истоварених кошница пчела, и тада коначно затвара селидбу.

РАДОВИ НА ПЧЕЛИЊАКУ

Сваког дана када пчелар ради било шта на пчелињаку, пре почетка радова кликће у АПИСЕНСУ на опцију РАДОВИ НА ПЧЕЛИЊАКУ, бира пчелињак на коме ради и након завршетка радова, уноси следеће податке у АПИСЕНС у оквиру добре пчеларске праксе, а искључиво кликтањем (без текстуалног уноса – осим код третмана/контроле варое) и то се прихвата као евиденција пчелара у оквиру Активног надзора:

* Промена броја кошница (ако је до ње дошло) са фотографисањем пчелињака;
* Прихрана пчела, ДА или НЕ;
* Третман/контрола варое, ДА или НЕ (ако се изабере ДА, отвара се поље за унос имена коришћеног средства);
* Сумња на болести, ДА или НЕ.

За смањење броја кошница на пчелињаку мораће да се наведе разлог, избором из падајућег менија (спајање, угинуће…).

КОНТРОЛА ВЕТЕРИНАРСКОГ ИНСПЕКТОРА

Ветеринарске станице и ветеринарски инспектори ће на овај начин имати тачан преглед броја пчелињака, њихових тачних локација и броја пчелињих заједница на терену. С обзиром да у бази сада постоје фотографије сваког пчелињака, инспектори могу делимичну контролу да ураде са самих фотографија у било ком тренутку, што им омогућава да у будућности могу да планирају и теренску контролу, у случају каквих сумњи, пријава, или методом случајног узорка. Инспектори ће имати свој сегмент у АПИСЕНСУ под називом КОНТРОЛА ВЕТЕРИНАРСКОГ ИНСПЕКТОРА у који уносе податке о обављеној контроли и на крају обављене контроле и они фотографишу пчелињак својим мобилним телефоном или апаратом који има GPSпозиционирање, тако да тиме потврђују контролу обављену на лицу места.

ПРИЈАВА ТРОВАЊА ПЧЕЛА

У случају када пчелар примети да је дошло до тровања пчела, одлази у рубрику ТРОВАЊА ПЧЕЛА, кроз АПИСЕНС фотографише уочено кроз што више фотографија и самим тим аутоматски се пријава прослеђује фитосанитарној, пољопривредној и ветеринарској инспекцији, као и полицији.

ПРИЈАВА КРАЂЕ И ОШТЕЋЕЊА ПЧЕЛИЊАКА

У случају када пчелар примети да је дошло до крађе кошница пчела, вандализма на кошницама или пожара на пчелињаку, одлази у рубрику ПРИЈАВА КРАЂЕ И ОШТЕЋЕЊА ПЧЕЛИЊАКА, кроз АПИСЕНС фотографише уочено кроз што више фотографија и самим тим аутоматски се пријава прослеђује полицији (и ветеринарској инспекцији због промене бројног стања).

ПРИЈАВЕ НЕПРАВИЛНОСТИ

Сваки пчелар или било који грађанин фотографисањем пчелињака ког нађе у природи кроз рубрику ПРИЈАВА СУМЊЕ може да пријави сумње на болести, на крадене кошнице, на неправилно постављен пчелињак и остало, избором из падајуће листе, а код избора ОСТАЛО, омогућује му се унос података о томе шта пријављује. Пријаве морају бити анонимне на тај начин да само АПИСЕНС зна ко је пријавио, а не и инспектор.

Неки пчелари на неадекватан начин постављају пчелињаке (близина путева, објеката, стаза за шетњу и слично) а то смета корисницима тих стаза, путева и објеката. Свако ко има такав проблем не мора да тражи чије су пчеле, довољно је да употребом АПИСЕНСА фотографише пчелињак или кликне на његову локацију на мапи, аутоматски ће пријавити нелегалан или неправилно постављен пчелињак, односно неисправно понашање пчелара. АПИСЕНС би му одмах проследио информацију да је пријава прослеђена, а у року од 15 дана и шта је урађено од стране надлежне инспекције.

КОНТРОЛА ТРАНСПОРТА ПЧЕЛА ОД СТРАНЕ ПОЛИЦИЈЕ

АПИСЕНС сада омогућује да и саобраћајна полиција заустављајући возило које транспортује пчелиња друштва, лако може да провери кроз АПИСЕНС њихову легалност, јер транспорт пчелињака који је украден наравно неће бити регистрован у АПИСЕНСУ.

ДАТУМ ПОДНОШЕЊА ЗАХТЕВА ЗА СУБВЕНЦИЈЕ

Пошто ће се преко еАграра подносити захтеви за субвенције, а ми предлажемо укидање априлске и октобарске пријаве стања (јер ће се сада у сваком тренутку знати ко колико има кошница), треба одредити датум у коме ће се сагледати број кошница, те се за њега исплатити субвенције. Тај датум умногоме ће зависити од одлуке Министарства када ће желети да зна шта све субвенционише у идућој години и колико је новаца за то потребно обезбедити. Пошто је то вероватно даља будућност, наш тренутни предлог је да се узме у обзир број кошница на дан подношења захтева за субвенције (уз усаглашавање периода рока за подношење захтева), а наравно да остаје да се пре подношења захтева мора обавити Активни надзор као и до сада.

*За Извршни одбор Савеза пчеларских организација Србије,*

*Др мед. Родољуб Живадиновић, председник*

*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*